รัฐบาลไทย-ข่าวทำเนียบรัฐบาล-พม. เปิดกิจกรรม Kick off ยุทธศาสตร์กระทรวงฯ 5 ปี มุ่งเป็นผู้นำด้านสังคมของไทยและอาเซียน
วันอังคารที่ 20 มีนาคม 2561
พม. เปิดกิจกรรม Kick off ยุทธศาสตร์กระทรวงฯ 5 ปี มุ่งเป็นผู้นําด้านสังคมของไทยและอาเซียน
พม. เปิดกิจกรรม Kick off ยุทธศาสตร์กระทรวงฯ 5 ปี มุ่งเป็นผู้นําด้านสังคมของไทยและอาเซียน
วันนี้ (19 มี.ค. 61) เวลา 14.00 น.พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานเปิดตัว (Kick off) ยุทธศาสตร์กระทรวงการพัฒนาสังคมและความมั่นคงของมนุษย์ พ.ศ. 2560 - 2564 (ฉบับปรับปรุง มีนาคม 2561) และมอบนโยบายการขับเคลื่อนยุทธศาสตร์ไปสู่การปฏิบัติ โดยมี ผู้บริหารระดับสูง หัวหน้าส่วนราชการ บุคลากร และเจ้าหน้าที่ของหน่วยงานในสังกัดกระทรวง พม. ทั้งส่วนกลางและส่วนภูมิภาค เข้าร่วมงานกว่า 500 คน ณ ห้องปรินซ์บอลรูม ชั้น 11 โรงแรมปริ๊นซ์พาเลซ มหานาค กรุงเทพฯ
ด้วยปัจจุบัน กระแสการเปลี่ยนแปลงของสังคม วัฒนธรรม และเศรษฐกิจ ส่งผลกระทบต่อการดําเนินภารกิจของกระทรวงการพัฒนาสังคมและความมั่นคงของมนุษย์ (พม.) ที่รับผิดชอบกลุ่มเป้าหมายในสังคม ทั้งเด็ก เยาวชน สตรี คนพิการ ผู้สูงอายุ และผู้ด้อยโอกาส จึงจําเป็นต้องมีการปรับเปลี่ยนยุทธศาสตร์ เป้าประสงค์ และกลยุทธ์ใน การปฏิบัติงาน เพื่อตอบโจทย์ของปัญหาอย่างตรงจุด โปร่งใส และเป็นธรรม ทั้งนี้ จึงได้ตระหนักถึงการทบทวนยุทธศาสตร์ กระทรวง พม. ที่มีอยู่เดิม เพื่อให้สามารถรองรับสถานการณ์การเปลี่ยนแปลง โดยได้กําหนดให้มี การทบทวนยุทธศาสตร์กระทรวง พม. พ.ศ. 2560 - 2564 ซึ่งประกอบด้วย วิสัยทัศน์ เป้าหมาย ตัวชี้วัด และโครงการ เพื่อให้สามารถบรรลุเป้าหมายยุทธศาสตร์ชาติ ที่ให้ความสําคัญกับการมีส่วนร่วมกับการทํายุทธศาสตร์ในทุกขั้นตอน กระทรวง พม. จึงได้ดําเนินการทบทวนยุทธศาสตร์ดังกล่าว โดยเมื่อวันที่ 27 กุมภาพันธ์ 2561 และวันที่ 2 - 4 มีนาคม 2561 มีการทบทวนยุทธศาสตร์ฯ ฉบับเดิม และจัดทําเป็นยุทธศาสตร์กระทรวงการพัฒนาสังคมและความมั่นคงของมนุษย์ พ.ศ. 2560 - 2564 (ฉบับปรับปรุง มีนาคม 2561) อีกทั้งมีการจัดทําข้อเสนอโครงการสําคัญ (Flagship Projects) จํานวน 10 โครงการสําคัญ ซึ่งเกิดจากกระบวนการมีส่วนร่วมของบุคลากรทุกระดับทั้งผู้บริหารระดับสูง ระดับกลาง และคนรุ่นใหม่ (Young Blood) เพื่อระดมความคิดและวิเคราะห์ทบทวนยุทธศาสตร์ฯ ของแต่ละกลุ่ม นําไปสู่หนทางปฏิบัติที่ดีที่สุดและเป็นไปในทิศทางเดียวกันทั้งองค์กร เพื่อให้เกิดการขับเคลื่อนที่เกิดผลเป็นรูปธรรม
สําหรับวันนี้ การเปิดตัว (Kick off) ยุทธศาสตร์กระทรวงการพัฒนาสังคมและความมั่นคงของมนุษย์ พ.ศ. 2560 - 2564 (ฉบับปรับปรุง มีนาคม 2561) ประกอบด้วย 1) วิสัยทัศน์ใหม่ คือ "เป็นผู้นําด้านสังคมของไทยและอาเซียน มุ่งสู่คนอยู่ดีมีสุขในสังคมคุณภาพ” และ 2) ยุทธศาสตร์กระทรวง 4 ยุทธศาสตร์ โดยมีการปรับในประเด็นยุทธศาสตร์ที่ 4 คือ "บริหารจัดการองค์กรสู่ความเป็นผู้นําทางสังคมด้วยหลักธรรมาภิบาล” ดังนั้น การปฏิบัติงาน จําเป็นต้องร่วมกันขับเคลื่อนกระทรวง พม. เพื่อนําไปสู่การเปลี่ยนแปลงในการปฏิบัติงานของกระทรวงที่ดีขึ้น (Change) ในทุกด้าน โดยมีโครงการสําคัญ (Flagship Projects) 10 โครงการ เป็นตัวขับเคลื่อนยุทธศาสตร์ให้เป็นรูปธรรม ประกอบด้วย 1) พม. Connect 2) Conference ภายในประเทศ/ระหว่างประเทศ 3) Social Expo Thailand 2018 4) ปรับเปลี่ยนระบบการจ่ายเงินถึงผู้รับบริการ 5) การบริจาคให้ผู้ใช้บริการ และสามารถลดหย่อนภาษีได้ 2 เท่า 6) การจัดตั้งสํานักงานนโยบายสังคมและความมั่นคงของมนุษย์ 7) Digital Technology Upgrad 8) การพัฒนาบุคลากร 9) Joint KPIs ภายในกระทรวงและระหว่างกระทรวง และ 10) พัฒนาระบบควบคุมภายในเพื่อยกระดับธรรมาภิบาล
"หัวใจสําคัญของยุทธศาสตร์ดังกล่าว คือ การขับเคลื่อนยุทธศาสตร์ไปสู่การปฏิบัติ ทั้งนี้ ขอให้ทุกคนในสังกัดกระทรวง พม. ได้นํายุทธศาสตร์ฉบับนี้ ไปประยุกต์ใช้ในหน่วยงานของตนอย่างเต็มที่ เพื่อให้เป็นองค์กรที่มุ่งไปสู่วิสัยทัศน์ที่วางไว้ ซึ่งต้องเกิดจากการรวมพลัง (Social Leaders, Together We Are) ความร่วมมือโดยยึดหลักธรรมาภิบาล และความโปร่งใสในการทํางาน โดยมุ่งหวังเป็นผู้นําด้านสังคมที่สามารถขับเคลื่อนงานและบูรณาการการทํางานกับทุกภาคส่วนในสังคมให้มีส่วนร่วมในการพัฒนาสร้างความเป็นธรรมและความเสมอภาคในสังคม ตลอดจนส่งเสริมและพัฒนาคุณภาพชีวิตกลุ่มเป้าหมายทุกกลุ่มได้อย่างยั่งยืนต่อไป”พลเอก อนันตพรกล่าวท้าย